S P R Á V A

z kontroly  plnenia úloh z uznesení vlády splatných v I. štvrťroku 2005, so zameraním na kontrolu dodržiavania zákona č. 168/1996 Z. z. o cestnej doprave v znení neskorších predpisov, súvisiacich predpisov a interných predpisov pri prideľovaní povolení pre cestných dopravcov a dopravných licencií v medzinárodnej autobusovej doprave

	Kontrolu vykonal Úrad vlády SR (ďalej ÚV SR) v súlade s uznesením vlády SR číslo 19/2005, ktorým bolo schválené „Zameranie kontrolnej činnosti ÚV SR na I. polrok 2005“. Cieľom kontroly bolo zistiť plnenie úloh z uznesení vlády. Osobitne sa zamerať na dodržiavanie všeobecne záväzných právnych predpisov a interných predpisov pri prideľovaní prepravných povolení pre vnútroštátnych dopravcov v medzinárodnej cestnej doprave a dopravných licencií v medzinárodnej autobusovej doprave. V prípade zistených nedostatkov zabezpečiť, aby boli prijaté opatrenia na ich odstránenie. Kontrolované obdobie od 1. 1. 2002 do 31. 3. 2005.

	Podkladom pre zhodnotenie plnenia uznesení vlády SR, splatných v I. štvrťroku 2005 na ministerstvách a ostatných ústredných orgánoch štátnej správy boli štvrťročné hlásenia o ich plnení, ktoré sú predkladané ÚV SR.

	Subjektom kontroly bolo Ministerstvo dopravy, pôšt a telekomunikácií SR, ktoré je podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov ústredným orgánom štátnej správy aj pre cestnú dopravu. 

I.

Stav plnenia úloh vyplývajúcich z uznesení vlády 

Vláda v uzneseniach prijatých od 1. 1. 1995 do 31. 3. 2005 a splatných v období I. štvrťroka, uložila podpredsedom vlády, ministrom, predsedom ostatných ústredných orgánov štátnej správy  a  vedúcemu ÚV SR plniť 449 termínovaných  úloh, z ktorých sa splnilo 403 úloh v termíne (89,8 %), 42 úloh sa splnilo oneskorene (9,3 %) a 4 úlohy neboli splnené (0,9 %).

Prehľad o stave plnenia uznesení vlády prijatých od 1. 1. 1995 do 31. 3. 2005 a splatných v  I. štvrťroku 2005, tvorí prílohu č. 1 tejto správy. Z prehľadu vyplýva, že na nesplnených úlohách sa podieľajú podpredseda vlády SR pre európske záležitosti, ľudské práva a menšiny, minister zdravotníctva a Úrad vlády SR. V prílohe č. 2 sú uvedené príčiny nesplnenia úloh z uznesení vlády, vychádzajúce z podkladov jednotlivých ministerstiev a OÚOŠS.

Porovnanie súhrnných výsledkov súčasnej kontroly so stavom, zisteným predchádzajúcou kontrolou v  rokoch 2002, 2003, 2004 a v I. štvrťroku 2005, je uvedené v tabuľke č.1.

         Tabuľka č. 1

Kontrolované
obdobie	Úlohy
celkom	Termín.
úlohy
celkom	Z   t o h o	Netermínované úlohy	
			splatné v kontrolovanom  období	splatné v ďalšom období		
			celkom	splnené	oneskor.
splnené	nesplnené		celkom	z toho
splnené	
1.  január – 31. marec 2002	7086	2083
(29,4 %)	729	620
(85,0 %)	93
(12,8 %)	16
(2,2 %)	1354	5003
(70,6 %)	483
(9,7 %)	
1. apríl – 30. jún 2002	7750	2165
(27,9 %)	933	812
(87,0 %)	105
(11,3 %)	16
(1,7 %)	1232	5585
(72,1 %)	612
(10,9 %)	
1. júl – 30. september 2002	7859	2047
(26,0 %)	636
	526
(82,7 %)	89
(14,0 %)	21
(3,3 %)	1411	5812
(74,0 %)	888
(15,3 %)	
1. okt. – 31. december 2002	8009	2415
(30,2 %)	1085	998
(92,0 %)	63
(5,8 %)	24
(2,2 %)	1330	5594
(69,8 %)	562
(10,0 %)	
1. január – 31. marec 2003
	7928	2096
(26,4 %)	850	753
(88,6 %)	94
(11,0 %)	3
(0,4 %)	1246	5832
(73,6 %)	1014
(17,4 %)	
1. apríl – 30. jún 2003
	7716	2571
(33,3 %)	826	720
(87,2 %)	102
(12,3 %)	4
(0,5 %)	1745	5145
(66,7 %)	446
(8,7 %)	
1. júl – 30. september 2003
	8419	2652
(31,5 %)	948	844
(89,0 %)	96
(10,1 %)	8
(0,9 %)	1704	5767
(68,5 %)	855
(14,8 %)	
1. okt. – 31. december 2003
	8299	2706
(32,6 %)	1125	1028
(91,4 %)	91
(8,1 %)	6
(0,5 %)	1581	5593
(67,4 %)	855
(10,4 %)	
1. január – 31. marec 2004
	8429	2270
(26,9 %)	735	667
(90,7 %)	62
(8,5 %)	6
(0,8%)	1535	6159
(73,1 %)	1152
(18,7 %)	
1. apríl – 30. jún 2004	8276	2387
(28,8 %)	913	846
(92,7 %)	62
(6,8 %)	5
(0,5 %)	1474	5889
(71,2 %)	737
(12,5 %)	
1. júl – 30. september 2004	8175	2027
(24,8 %)	432	387
(89,6 %)	42
(9,7 %)	3
(0,7 %)	1595	6148
(75,2 %)	941
(15,3 %)	
1. okt. – 31. december 2004	7617	2278
(29,9 %)	848	769
(90,7 %)	62
(7,3 %)	17
(2,0 %)	1430	5339
(70,1 %)	934
(17,5 %)	
1. január – 31. marec 2005	6701	1715
(25,6 %)	449	403
(89,8 %)	42
(9,3 %)	4
(0,9 %)	1266	4986
(74,4 %)	893
(17,9 %)	

Z porovnania s výsledkami kontroly za obdobie október – december 2004 vyplýva, že v  kontrolovanom období sa znížil počet uložených úloh o 916, t. j. o 12,03 %,  pričom  počet termínovaných úloh sa znížil až  o 563, t. j. o 24,7 %. Podiel netermínovaných úloh na celkovom počte úloh predstavuje 74,4 % a je druhý najvyšší v porovnaní s predchádzajúcimi obdobiami uvedenými v tabuľke. Pretrvávajúci vysoký počet uložených netermínovaných úloh v porovnaní s počtom uložených termínovaných úloh v kontrolovanom období nie je v súlade so zámerom čl. 6 ods. 2 písm. b/ smernice na prípravu a predkladanie materiálov na rokovanie vlády, schválenej uznesením vlády č. 512 zo dňa 13. 6. 2001, podľa ktorej treba do návrhov uznesení vlády uvádzať termíny úloh. 

V skupine nesplnené termínované úlohy bol v kontrolovanom období dosiahnutý priaznivý  stav v porovnaní so stavom dosiahnutým v  predchádzajúcim období,  keď v  kontrolovanom období došlo k  poklesu ich podielu z počtu uložených termínovaných úloh o 1,1 %. 

Porovnanie počtu predložených termínovaných a netermínovaných úloh do návrhov uznesení vlády v I. štvrťroku 2005 podľa jednotlivých predkladateľov tvorí prílohu č. 3. Vyplýva z nej, že viac návrhov netermínovaných úloh ako termínovaných predložili najmä minister pôdohospodárstva a minister zdravotníctva. 

II.

Výsledky kontroly dodržiavania všeobecne záväzných právnych predpisov, súvisiacich a interných predpisov pri udeľovaní prepravných povolení pre vnútroštátnych dopravcov (osoby podnikajúce v medzinárodnej doprave) a dopravných licencií v medzinárodnej preprave osôb autobusom.

	Kontrola bola zameraná najmä na:

a/ Všeobecne záväzné právne predpisy a interné predpisy upravujúce prideľovanie a odovzdávanie prepravných povolení vnútroštátnym dopravcom na vykonávanie medzinárodnej cestnej dopravy, udeľovanie a odnímanie dopravných licencií v medzinárodnej autobusovej doprave

b/ Dodržiavanie zákonných podmienok a interných predpisov upravujúcich výkon štátnej správy v oblasti prepravných povolení a dopravných licencií so zameraním na systém prideľovania povolení, prepravných povolení, dopravných licencií, posudzovanie žiadostí o povolenia, ich vyhodnocovanie,  schvaľovací proces, využívanie povolení, licencií, evidencia, sankcie, spolupráca s Česmadom Slovakia.

c/ Funkčnosť systému vnútornej a vonkajšej kontroly a vybavovanie sťažností súvisiacich s predmetom kontroly

	Kontrolou uvedených oblastí v nadväznosti na príslušné právne a interné predpisy sa zistilo:

II. a/	Všeobecne záväzné právne predpisy a interné predpisy upravujúce prideľovanie  a odovzdávanie prepravných povolení vnútroštátnym dopravcom na vykonávanie medzinárodnej cestnej dopravy, udeľovanie a odnímanie dopravných licencií v medzinárodnej autobusovej doprave

	Ministerstvo dopravy, pôšt a telekomunikácií SR (ďalej ministerstvo) ako ústredný orgán štátnej správy (ÚOŠS) na úseku cestnej dopravy pri prideľovaní prepravných povolení a udeľovaní dopravných licencií postupuje najmä podľa nasledujúcich všeobecne záväzných právnych predpisov a interných predpisov: 

•	Zákon č. 575/2001 Z. z. o organizácii činnosti vlády a organizácii ústrednej štátnej správy  v znení neskorších predpisov

MDPT SR je podľa § 8 tohto zákona ústredný orgán štátnej správy aj pre cestnú dopravu – ods. 1 písm. b). Ďalej podľa § 35 ods. 2 plní o i. aj ďalšie úlohy stanovené v ústavných zákonoch, zákonoch a iných všeobecne záväzných právnych predpisoch, v § 37 o. i. dbá o dodržiavanie zákonnosti v oblasti svojej pôsobnosti.

•	Zákon č. 168/1996 Z. z. o cestnej doprave v znení neskorších predpisov

Základnou právnou normou upravujúcou podmienky podnikania v cestnej doprave a pôsobnosť orgánov štátnej správy v cestnej doprave, samosprávnych krajov a obcí je zákon o cestnej doprave s účinnosťou od 1. 9. 1996. Systém prideľovania prepravných povolení vnútroštátnym dopravcom je upravený najmä v §§ 21, 23, 24, 41a)  zákona  č. 168/1996 Z. z. (ďalej zákon).

§ 21 – Povolenie na vykonávanie medzinárodnej cestnej dopravy
		Medzinárodnú nákladnú cestnú dopravu je oprávnený vykonávať dopravca len na základe povolenia (na podnikanie), ktoré udeľuje a odníma správny orgán (§ 21 ods. 2 zákona) - Krajský úrad dopravy a pozemných komunikácií (KÚDaPK) – od 1. 1. 2004 (do 31. 12. 2003 bývalý odbor dopravy, pozemných komunikácií a iných odvetvových vzťahov krajského úradu). Povolenie sa udeľuje na základe žiadosti (§ 41a zákona) na päť rokov po splnení podmienok podľa ust. § 2 zákona, evidencia vydaných povolení sa nachádza na príslušnom KÚDaPK.

§ 41a) – Náležitosti žiadosti a povolenia
		Náležitosti žiadosti sú taxatívne dané ustanovením zákona pre fyzické a právnické osoby s doplnením druhu dopravy, počtu vozidiel a zákonného zástupcu firmy žiadateľa zo strany správneho orgánu – KÚDaPK, ktorý vydá rozhodnutie v zmysle § 47 – náležitosti rozhodnutia podľa zákona o správnom konaní.

§ 23 – Prepravné povolenia
		Z ustanovení medzivládnych dohôd o medzinárodnej cestnej doprave, ktorými je Slovenská republika viazaná, vyplýva, že na vykonanie každej prepravy z územia SR na územie cudzieho štátu je potrebné vstupné povolenie cudzieho štátu, po ktorého štátnom území vedie trasa dopravnej cesty alebo povolenie medzinárodnej organizácie CEMT (Európska konferencia ministrov dopravy), ktorej je SR členom, ak trasa dopravnej cesty vedie po štátnom území členského štátu tejto organizácie (ďalej prepravné povolenie), ak medzinárodná zmluva neustanovuje inak (§ 23 ods. 1 zákona).

		Prepravné povolenia v nákladnej cestnej doprave, ktoré nie sú adresované konkrétnym vnútroštátnym dopravcom, ministerstvo preberalo hromadne od orgánov cudzích štátov a od medzinárodnej organizácie CEMT podľa medzinárodných dohôd spravidla na základe vzájomnosti. Tieto prepravné povolenia sú majetkom cudzieho štátu a majú regulačný charakter pri prístupe k vlastnému trhu v závislosti od potrieb zahraničného obchodu, tranzit cez územie štátu a ich štruktúra sleduje aj aspekty ochrany a tvorby životného prostredia. Počty povolení boli dojednávané na rokovaniach zmiešaných komisií zložených zo zástupcov ministerstiev dopravy.

		Prepravné povolenia sú
-	jednorazové (odovzdávané dopravcom štvrťročne)
-	trvalé a povolenia CEMT  (odovzdávané dopravcom raz za kalendárny rok ).

Ustanovenie § 23 ods. 11 zákona ukladá ministerstvu vydať formou všeobecne záväzného právneho predpisu  podrobnosti o odovzdávaní prepravných povolení..

§ 24 – Povinnosti vnútroštátneho dopravcu
	Ustanovenie § 24 zákona o. i. ustanovuje vnútroštátnemu dopravcovi v medzinárodnej cestnej doprave okrem povinností ustanovených v § 4 a 8 zákona aj povinnosť zabezpečiť, aby vo vozidle boli doklady potrebné na prejazd vozidla, jeho osádky a nákladu cez hranice na trase dopravnej cesty prepravy a doklady potrebné podľa zákona o. i. medzinárodných dohôd a podľa práva cudzích štátov, ktorými vozidlo prechádza.

	Udelenie dopravnej licencie pre medzinárodnú pravidelnú autobusovú dopravu je v zákone definované najmä v § 7 – dopravná licencia, § 39 – náležitosti návrhu na začatie konania o udelenie dopravnej licencie, §§ 40 a 41 – konanie a náležitosti dopravnej licencie a pod. Ministerstvo udeľuje a odníma dopravné licencie ako správny orgán v zmysle § 7 a § 28 ods. 1 písm. ch) zákona.

	Medzinárodnú nepravidelnú autobusovú dopravu je dopravca oprávnený vykonávať iba na základe povolenia v zmysle § 21 zákona a následne prepravného povolenia, ktoré je vstupným povolením na územie cudzieho štátu v zmysle  § 23 zákona (jednorázové prepravné povolenie).

	Ďalej zákon v § 2 – základné ustanovenie stanovuje, kto a za akých podmienok v predmetnej oblasti môže podnikať, a to iba na základe povolenia správneho orgánu, § 3 pojednáva o preukazovaní odbornej spôsobilosti, § 3a o finančnej spoľahlivosti, čo je o. i. aj predpoklad vydania povolenia v súlade s § 21 zákona – povolenia pre vykonávanie medzinárodnej cestnej dopravy. 

V § 27 – základné ustanovenie – sú uvedené správne orgány v cestnej doprave  
	- MDPT SR
 	- krajské úrady dopravy  - KÚDaPK
       - iné správne orgány

Úlohy ministerstva ako ÚOŠS v kontrolovanej oblasti sú definované aj v § 28 zákona najmä ods. 1 písm. g), ch), i), k); -  odovzdávanie prepravných povolení, udeľovanie licencií, ukladanie pokút a pod..

V § 29 zákona sú stanovené právomoci Krajského úradu dopravy v oblasti prepravných povolení  a  § 7 ods. 8, § 21 ods. 5, § 33 a § 35  - odňatie dopravnej licencie, zánik povolenia, opatrenia na nápravu, pokuty hovoria o sankciách v kontrolovanej oblasti.

Na kontrolovanom subjekte nadväzne na príslušný zákon v oblasti cestnej dopravy boli vydané ďalšie všeobecne záväzné právne predpisy – vyhláška MDPT SR č. 311/1996   Z. z. a novela č. 109/2003 Z. z., ktorou sa vykonávajú príslušné ustanovenia zákona               č. 168/1996 Z. z. o cestnej doprave. Z hľadiska aktuálností vyhlášok a ich súladu so  zákonom sa zistilo:

Napríklad: 
-	Vyhláškou MDPT SR č. 311/1996 Z. z., ktorá nadobudla účinnosť 15. 11. 1996 (účinnosť zákona od          1. 9. 1996), najmä § 18 sa vykonávajú ustanovenia § 39 a § 40 zákona, ktoré sa týkajú podrobného postupu  návrhu  začatia  konania o udelení, zmene a zrušení dopravnej licencie;

-	Vyhláška MDPT č. 109/2003 Z. z. s účinnosťou od 1. 4. 2003 bola vydaná oneskorene (účinnosť novely zákona č. 506/2002 je od 1. 9. 2002). Táto najmä v §§ 15b), 15c) a 15d) vykonáva príslušné odseky § 23 zákona, najmä náležitosti žiadosti a podmienky udeľovania a odovzdávania prepravných povolení, využívanie trvalého prepravného povolenia a pod.

Do nadobudnutia účinnosti vyhlášky MDPT SR č. 109/2003 Z. z., ktorou sa vykonáva § 23 ods. 11 zákona týkajúci sa „podrobnosti odovzdávania prepravných povolení dopravcom“ bol výkon tejto štátnej správy na ministerstve zabezpečovaný interným predpisom „Zásady odovzdávania prepravných povolení na vykonávanie medzinárodnej cestnej dopravy vnútroštátnym dopravcom“ (ďalej Zásady) – posledné znenie tohto predpisu podpísané ministrom je z 30. 11. 1999. Z hľadiska aktuálnosti zásad, ich obsahu a súladu so zákonom  sa zistilo:

Napríklad:
-	Zásady po vecnej stránke v šiestich článkoch obsahujú výklad termínov (čl.1), stanovené podmienky pre dopravcu (čl. 2), podmienky odovzdávania prepravných povolení jednorázových a treťoštátnych (čl. 3), odovzdávanie trvalých povolení a CEMT, činnosť komisie (čl. 4) a ďalšie podmienky týkajúce sa evidencie, zverejňovania a archivácie (čl. 5), čo je v súlade s príslušnými ustanoveniami zákona;
.
-	nedostatkom formulovania Zásad je ich spracovanie v tretej osobe, t. j. nie je určený nositeľ úlohy, resp. neúplne definujú napr. obsah zápisu -  zdôvodnenie prideľovania prepravných povolení, kritériá, ako aj ďalšie činnosti súvisiace s prideľovaním prepravných povolení vrátane činnosti komisie, jej postupu. Nejednoznačná formulácia Zásad sa premietla do neadresnej právnej záväznosti pre zainteresované strany. Vzhľadom na platnosť vyhlášky MDPT SR  č. 109/2003 Z. z. je potrebné Zásady zrušiť.

-	podľa Zásad sa trvalé povolenia a povolenia CEMT odovzdávali dopravcom len do výšky počtov (kvót), ktoré ministerstvo dohodlo a prevzalo od orgánov cudzích štátov alebo do výšky kvóty, ktorú pre SR stanovila medzinárodná organizácia CEMT. Na prepravné  trvalé povolenia alebo povolenia CEMT nebol právny nárok .Povolenia sa odovzdávajú dopravcom na základe odporúčania komisie. Päťčlennú komisiu menoval každoročne minister, z toho traja členovia boli pracovníkmi ministerstva a dvaja zo združenia ČESMAD (čl. 4 ods. 2).. Pre činnosť komisie nebol vypracovaný štatút, resp. rokovací poriadok,  jej závery mali iba odporúčací charakter  pre následné vydanie rozhodnutia ministrom.         V kontrolovaných prípadoch minister vždy rozhodol podľa odporúčaní komisie.

.
V čase od 01. 05. 2004 do 31.03.2005, keď sa stala Slovenská republiky členským štátom Európskej únie, usmerňuje danú oblasť vyššie nadradená právna norma – nariadenie Rady (EHS) č. 881/92 z 26. marca 1992  o prístupe na trh v preprave tovaru cestnou dopravou v rámci spoločenstva na územie alebo z územia jedného členského štátu, alebo pri prechode cez územie jedného alebo viacerých členských štátov (ďalej Nariadenie č. 881/92). Toto v jednotlivých článkoch (15) deklaruje napr. kto a na základe akých podmienok vydáva povolenie spoločenstva, dĺžku povolenia, podmienky odobratia povolenia, zasielanie informácie EÚ o počte dopravcov vlastniacich povolenia, oznámenie opatrení komisii EÚ, ktoré členské štáty podnikli pri implementácii toho nariadenia a pod. V súvislosti s kontrolou plnenia ustanovení nariadenia č. 881/92 sa zistilo: 

Napríklad:
-	podľa  čl. 14 nariadenia č. 881/92: „členské štáty oznámia Komisii opatrenia, ktoré podnikli pri implementácii tohto nariadenia“. Ministerstvo nezdokladovalo príslušné opatrenia a formu ich oznámenia Komisii EÚ;

-	v rámci opatrení na implementáciu tohto nariadenia bolo potrebné aj harmonizovať zákon s právom EÚ, čo sa však do ukončenia kontroly nerealizovalo;

-	ministerstvo oneskorene informovalo EK o počte dopravcov, ktorým boli odovzdané povolenia spoločenstva. Termín podľa čl. 10 nariadenia bol 31. 1. b .r. – realizácia kontrolovaného subjektu  bola listom č. j. 1489-2200/2005 zo dňa 15. 3. 2005.

V oblasti medzinárodnej prepravy osôb autobusmi a autokarmi od 1. 5. 2004 usmerňuje danú oblasť  nariadenie Rady (EHS) č. 684/92  v znení nariadenia Rady (ES) č. 11/98 z 11. decembra 1997 o spoločných pravidlách pre medzinárodnú prepravu osôb autobusmi a autokarmi (ďalej nariadenie č. 684/92). Nariadenie komisie (ES) č. 2121/98       z 2. októbra 1998 stanovuje podrobné pravidlá nariadení rady (EHS) č. 684/92 a (ES)          č. 11/98, čo sa týka dokumentov pre prepravu cestujúcich autokarmi a autobusmi.

Nariadenie č. 684/92 v jednotlivých článkoch (22) napr. definuje formy dopravy (pravidelnú, príležitostnú a pod.), podmienky na pridelenie licencie spoločenstva, postup pri vydaní dopravnej licencie spoločenstva, povoľovací postup, podmienky udelenia, resp. odobratia dopravnej licencie a pod. V súvislosti s aplikáciou Nariadenia č. 684/92 sa zistilo::

Napríklad:
-	v úvodnej časti Nariadenia č. 684/92 v znení nariadenia Rady (ES) č. 11/98 o spoločných pravidlách pre medzinárodnú prepravu osôb autokarmi a autobusmi, bod 10 je uvedené, že „členské štáty musia prijať potrebné opatrenia na implementáciu tohto nariadenia, najmä vzhľadom na účinné, primerané tresty s odraďujúcim účinkom“.
V rámci prijatých opatrení kontrolovaný subjekt zabezpečil tlač potrebných dokladov a ich vzory zaslal v termíne  všetkým členským štátom po schválení Európskou komisiou  8. 12. 2003. Pracovníci, ktorí  nariadenie priamo vykonávajú,  boli vyškolení v sídle EK v Bruseli;

-	upresnenie kompetencií v zákone vzhľadom na nariadenie č. 684/92 (najmä bod 10, str. 3 úvodnej časti nariadenia 684/92) nebolo do ukončenia kontroly v zákone zrealizované;

- 	pripravenosť na vstup SR do EÚ potvrdila hodnotiaca komisia EK o cestnej doprave, ktorá vykonala na ministerstve kontrolu v dňoch 21. – 25. júla 2003. Konkrétne závery komisie však kontrole neboli predložené.

II. b/	Dodržiavanie zákonných podmienok a interných predpisov upravujúcich výkon štátnej správy v oblasti prepravných povolení a dopravných licencií so zameraním na  systém prideľovania povolení, prepravných povolení, dopravných licencií, posudzovanie žiadostí o povolenia, ich vyhodnocovanie, schvaľovací proces, využívanie povolení, licencií, evidencia, sankcie, spolupráca s Česmadom Slovakia a pod. 

	Podľa § 23 ods. 2 zákona prepravné povolenia v nákladnej cestnej doprave ministerstvo odovzdáva dopravcom spravidla v spolupráci so záujmovým združením vnútroštátnych dopravcov. Ministerstvo môže odovzdávanie jednorázových prepravných povolení poveriť Krajský úrad dopravy. Podobne z § 28 ods. 1 písm. g/ vyplýva, že ministerstvo odovzdáva prepravné povolenia vnútroštátnym dopravcom na vykonávanie medzinárodnej cestnej dopravy a pritom spolupracuje so záujmovým združením.

	Z predložených podkladov vyplynulo, že ministerstvo uzatvorilo so Združením Česmad Slovakia (ďalej združenie) „Dohodu o spolupráci o odovzdávaní zahraničných prepravných povolení vnútroštátnym dopravcom“ (ďalej dohoda) dňa 30.11.1999 podpísanú štatutármi zainteresovaných strán, ktorá v jednotlivých článkoch špecifikuje obsah a formy spolupráce, týkajúce sa preneseného výkonu štátnej správy. Najmä v čl. 1 dohody – ministerstvo poveruje združenie o.i. odovzdávaním (rozdeľovaním, vydávaním a kontrolou využívania) jednorázových prepravných povolení,  ako aj vydávaním  a kontrolou využívania trvalých prepravných povolení.  V ďalších článkoch dohody sa združenie zaväzuje o. i. dodržiavať zásady, evidovať žiadosti o trvalé povolenia ako aj povolenia CEMT, ich spracovanie, výdaj trvalých povolení, evidenciu týchto povolení, návratnosť a využívanie trvalých povolení a pod. Ďalej je v dohode zakotvená možnosť kontroly tejto činnosti ministerstvom. Kontrolou súladu obsahu tejto dohody s príslušnými všeobecne záväznými právnymi predpismi sa zistilo:

Napríklad:

-	ústredným orgánom štátnej správy pre cestnú dopravu a tým aj pre problematiku prepravných povolení, resp. dopravných licencií je ministerstvo. Podľa zákona o cestnej doprave najmä v citovaných §§ 23 a
 28 je jednozačne uvedené, že ministerstvo odovzdáva prepravné povolenia vnútroštátnym dopravcom na vykonávanie medzinárodnej cestnej dopravy a pritom spravidla spolupracuje so záujmovým združením. Zákon nestanovuje možnosť poveriť touto činnosťou štátnej správy iný subjekt tak, ako to upravuje dohoda, t .j. poveriť výkonom štátnej správy združenie;

-	taktiež vo vykonávacej vyhláške č. 109/2003 Z. z. k zákonu, ktorá ustanovuje podrobnosti odovzdávania prepravných povolení dopravcovi podľa § 23 ods. 11 zákona, nie je tento výkon štátnej správy prenesený  na iný orgán;

-	ani zásady, štatút ministerstva, resp. platné organizačné poriadky ministerstva neumožňujú, aby ministerstvo poverilo činnosťou odovzdávania (rozdeľovania, vydávania, kontrolou využívania a pod.) prepravných povolení združenie; 

-	podľa § 23 ods. 2 zákona ministerstvo môže odovzdaním jednorázových prepravných povolení poveriť krajský úrad dopravy.   Za kontrolované obdobie  ministerstvo túto možnosť nevyužilo;

-	odovzdávanie prepravných povolení a následné vyberanie správnych poplatkov združením, ktoré nevyplýva ani z dohody, nemá oporu v zákone o správnom konaní (zákon č. 71/1967 Zb. v znení neskorších predpisov), kde v § 1 ods. 2 je uvedené: „Správnym orgánom je štátny orgán, orgán územnej samosprávy, orgán záujmovej samosprávy, fyzická alebo právnická osoba, ktorej zákon zveril rozhodovanie o právach ..“. v oblasti verejnej správy. Citovaný zákon nepripúšťa delegovanie výberu správneho poplatku na iné orgány, čo sa v plnom rozsahu vzťahuje aj na združenie. Taktiež podľa § 1 zákona č. 145/1995 o správnych poplatkoch v znení neskorších predpisov, správne poplatky vyberajú orgány štátnej správy – správne orgány, čo združenie nie je, a preto nepatrí medzi orgány, ktoré sú oprávnené správne poplatky vyberať.

Z  uvedeného vyplýva, že dohoda týkajúca sa poverenia odovzdávania (rozdeľovania, vydávania a kontroly využívania) jednorázových prepravných povolení, vydávania a kontroly využívania trvalých prepravných povolení združením komplexne nemá oporu v žiadnom všeobecne záväznom právnom predpise, ani interných predpisoch ministerstva a je od počiatku neplatná.  V tejto súvislosti sa navrhuje do uznesenia vlády úloha, ktorou sa v ministerstve zabezpečí vypovedanie predmetnej dohody a súlad výkonu tejto štátnej správy s príslušnými zákonmi. Aj po vstupe SR do EÚ ministerstvo a združenie naďalej postupujú podľa dohody a to najmä v oblasti poverenia odovzdávaním (rozdeľovaním, vydávaním a kontrolou využívania) jednorázových prepravných povolení právnickým alebo fyzickým osobám s trvalým bydliskom v SR, ktoré sú oprávnené podnikať v cestnej doprave vrátane vyberania správnych poplatkov združením. Ostatné činnosti – prepravné povolenia CEMT do krajín mimo EÚ podliehajú aj po vstupe SR do EÚ správnym poplatkom a vydáva ich ministerstvo. Trvalé prepravné povolenia po vstupe SR do EÚ zanikli, nahradili ich povolenia spoločenstva, ktoré vydáva ministerstvo a tieto nepodliehajú správnym poplatkom.

•	Kontrola prideľovania prepravných povolení v medzinárodnej cestnej doprave

	Systém prideľovania prepravných povolení v medzinárodnej cestnej doprave vnútroštátnym dopravcom je upravený najmä ustanoveniami §§ 2, 21, 23, 27, 28, 29, 41a) zákona, vyhláškou MDPT SR č. 109/2003 Z. z. – najmä §§ 15b), 15c) a 15d), ako aj zásadami.

	Podľa  zásad. čl. 2 ods. 1 prepravné povolenia sa dopravcom vydávajú len do výšky počtov, ktoré ministerstvo dohodne a prevezme od orgánov cudzích štátov, resp. do výšky kvóty, ktorú stanoví CEMT. Na trvalé prepravné povolenia, resp. CEMT nie je právny nárok. Z čl. 4 vyplýva, že trvalé prepravné povolenia a povolenia CEMT sa odovzdávajú dopravcom na základe odporúčaní komisie. Komisiu v počte 5 členov menuje minister, z toho 3 sú z MDPT SR a 2 zo združenia. Komisia preveruje aj využívanie prepravných povolení, zo zasadnutia komisie sa spisuje záznam. V zásadách sú tiež stanovené hodnotiace kritériá na riadne využívanie trvalých prepravných povolení, resp. povolení CEMT. Z hľadiska dodržiavania zásad boli kontrole podrobené najmä prepravné povolenia trvalé a CEMT do krajín: Francúzko, Španielsko, Rakúsko, Taliansko, Nemecko a Maďarsko, ako aj povolenia na špeciálne nákladné vozidlá.. V tejto oblasti sa zistilo:

Napríklad:
-	na rok 2002 bolo do Rakúska zaevidovaných 613 žiadostí o prepravné povolenie CEMT, kvóta – 64, počet vydaných povolení 64; Taliansko v 2003 – žiadostí 375, kvóta 204, vydané povolenia 204. Celkom za kontrolované obdobie bolo zaevidovaných 8193 žiadostí o prepravné povolenia CEMT, kvóta bola 3210, povolení vydaných bolo 2943, kvóty boli dodržané. Rozdiel v nižšom počte vydaných povolení (267) súvisí s liberalizáciou dopravy pri vstupe SR do EÚ a poklese žiadosti v roku 2005.

-	žiadosti o trvalé povolenia do Francúzka boli za kontrolované obdobie zaevidované v počte 2130, kvóta – 640, vydané povolenia – 640. Španielsko – žiadostí 1000, kvóta 200, vydané povolenia 200. Aj v ostatných  ukazovateľoch a krajinách boli kvóty dodržané;

-	v roku 2002 predsedom komisie na odovzdávanie trvalých povolení a povolení CEMT bol zástupca združenia, čo nie je v súlade so zákonom vzhľadom na charakter činnosti – výkon štátnej správy, ktorú predseda a komisia zabezpečujú. Zásady nestanovujú, kto z členov komisie môže byť jej predsedom, iba v čl. 4 ods. 4 je uvedené, že tajomník komisie je zásadne z pracovníkov ministerstva;

-	podľa Zásad zo zasadnutí komisie sa má vypracovať záznam, ktorého súčasťou mal byť presný zoznam dopravcov, ktorým sa odporúča prideliť jednotlivé druhy povolení. Záznam mal spisovať tajomník, čo však z  predložených záznamov nebolo preukázané. Za kontrolované obdobie bolo celkom vypracovaných a predložených 7záznamov ( zápisov) zo zasadnuti komisie;

-	zápisy zo zasadnutí komisie sú vypracované formálne. Nie sú v nich transparentne podchytené konkrétne výstupné údaje, z ktorých komisia stanovovala poradie udelenia prepravných povolení. Preukázalo sa  tiež, že predkladané údaje boli spracované v réžii združenia. Metódami kontroly nebolo preto možné overiť opodstatnenosť prideľovaných prepravných povolení, čo obdobne platí aj pre pridelenie povolení vrátených, resp. nevyužitých;

-	z predložených podkladov činnosti komisie za kontrolované obdobie sa zistilo, že tieto boli neúplné,      keď chýbali  napr. žiadosti o trvalé povolenia do Francúzka, Španielska, Rakúska, kontroly využívania trvalých povolení pre Nemecko, Maďarsko, hodnotenia využívania povolení CEMT za rok 2003 a 2004 a pod.;

-	z podkladov komisie ďalej vyplýva, že v prehľadoch žiadostí na rok 2002, 2003 a 2004 je uvedená kolonka využitie, ktorá obsahuje iba znak „A“ – spĺňa, resp. „N“ -  nespĺňa podmienky na pridelenie prepravného povolenia. Takáto informácia je však nedostačujúca pre vecné overenie daného rozhodujúceho údaja na pridelenie povolenia;

-	na základe zoznamov pridelených prepravných povolení – (trvalé a CEMT) vydal v jednotlivých rokoch minister rozhodnutia (celkom 4), ktorými návrhy odsúhlasil. Trvalé povolenia vydávalo združenie v rozpore so zákonom,  povolenia CEMT ministerstvo;

-	kontrolou žiadosti za rok 2004 a 1. štvrťrok 2005 evidovaných na ministerstve (cca 300) neboli zistené nedostatky. Evidencia trvalých povolení (Rakúsko, Francúzko) ako aj evidencia povolení CEMT je vykonávaná na ministerstve v súlade s čl. 5 ods. 5 Zásad;

-	sankcie v súlade s § 21 ods. 5 (zánik povolenia), resp.  § 35 ods. 1. 2 – pokuty, neboli v kontrolovanom období z úrovne ministerstva uložené;

-	pre rok 2005 sú na základe stanovených kritérií pre SR udeľované iba prepravné povolenia CEMT (trvalé prepravné povolenia zanikli vstupom SR do EÚ). Vzhľadom na nižší počet žiadostí voči stanoveným kvótam CEMT neboli udeľované prostredníctvom komisie. Povolenia CEMT platia pre územie 42 členských štátov CEMT (z toho 25 štátov EÚ).

•	Kontrola prideľovania povolení spoločenstva na medzinárodnú cestnú prepravu tovaru, ktorá je podnikaním

Vstupom Slovenskej republiky (SR) do Európskej únie (EÚ)  od 1. 5. 2004 je cestná medzinárodná doprava liberalizovaná, čo znamená, že v rámci EÚ nie sú potrebné prepravné povolenia. Tieto sú nahradené povolením spoločenstva (ďalej povolenie) na medzinárodnú cestnú prepravu tovaru. ktorá je podnikaním v zmysle čl. 3 Nariadenia (EHS) č. 881/92 Rady z 26. marca 1992 o prístupe k trhu cestnej nákladnej dopravy pri prepravách v rámci, do a zo spoločenstva alebo v tranzite. V jednotlivých článkoch 1. až 15 Nariadenia č. 881/92 je napr. v čl. 3, 4 uvedené kde, kto a na základe čoho vydáva povolenie spoločenstva, v čl. 5 – je o. i. uvedené, kde sa nachádza originál povolenia, kde overená kópia povolenia, ako má vyzerať povolenie spoločenstva, v čl. 6 sa uvádza, že povolenie sa vydáva na obnoviteľné obdobie piatich rokov. V ďalších čl. sa píše napr. o overovaní po piatich rokoch (či dopravca spĺňa podmienky uvedené v čl. 3), podmienkach odmietnutia žiadosti o vydanie povolenia, odvolaní proti rozhodnutiu kompetentného orgánu členského štátu, povinnosti informovať komisiu o počte dopravcov vlastniacich povolenie spoločenstva k 31. decembru predošlého roku.

Kontrolou predložených podkladov súvisiacich s vydávaním povolení spoločenstva sa zistilo:

Napríklad:

-	ministerstvo do 31. 3. 2005 vydalo celkom 4275 povolení na medzinárodnú cestnú prepravu tovaru, ktoré je podnikaním (nahrádza povolenie spoločenstva) a k nim vydalo 18221 overených kópií); uvedené povolenia a overené kópie zodpovedajú vzoru povolenia spoločenstva podľa prílohy I – nariadenia  č. 881/92;

-	žiadosti o povolenie spoločenstva boli súčasťou spisového obalu (dokumentácie) vrátane požadovaných dokladov na udelenie povolenia - najmä notársky overená kópia rozhodnutia krajského úradu dopravy o udelení povolenia na vykonávanie medzinárodnej cestnej dopravy v zmysle § 21 zákona;

-	u cca 28 % skontrolovanej spisovej dokumentácie sa nezistili nedostatky, ktoré by v zmysle  Nariadenia č. 881/92  zakladali dôvod na odmietnutie žiadosti, resp. obnovenie povolenia;

-	v niektorých prípadoch sa preukázalo nedostatočné vyplnenie žiadostí – neobsahovali  druh a počet vozidiel, nebola označená  príslušná kolónka žiadosti o licenciu, resp. v  povoleniach  neboli vyplnené údaje z rozhodnutia krajského úradu, chýbali kópie povolenia a pod.;

-	evidencia vo forme programu Excel je vedená u príslušného pracovníka odboru, ktorý tieto povolenia aj vybavuje. V nej sú zaevidované všetky vydané, resp. stornované povolenia (číslo povolenia, počet overených kópií, názov firmy, resp. fyzickej osoby a pod.);

-	v kontrolovaných povoleniach vydaných ministerstvom je uvedený počiatok platnosti dňom 1. 5. 2004 a koniec platnosti bol súhlasný s dňom ukončenia platnosti povolenia podľa rozhodnutia KÚDaPK a nepresiahol v súlade s čl. 6 nariadenia č. 881/92 dobu  5 rokov;

-	žiadne vydané povolenie nebolo overované z hľadiska spĺňania podmienok čl. 3 nariadenia   č. 881/92, keďže od platnosti vydania povolení neprešiel ešte stanový čas podľa čl. 7 nariadenia  č. 881/92- do piatich rokov od vydania;

-	súčasťou vydania povolenia je sprievodný list ministerstva, v ktorom je uvedené poučenie, na základe ktorého je možné povolenie odobrať – čl. 8 ods. 3 nariadenia č. 881/92.

•	Kontrola udeľovania dopravných licencií na medzinárodnú pravidelnú autobusovú dopravu

Medzinárodnú pravidelnú autobusovú dopravu na území SR je dopravca oprávnený vykonávať len na základe dopravnej licencie, ktorú udeľuje a odníma ministerstvo ako správny orgán v zmysle § 7 a § 28 ods. 1 písm. ch) zákona. Zistilo sa, že pri povoľovaní medzinárodnej pravidelnej autobusovej dopravy a udeľovaní dopravných licencií sa v kontrolovanom subjekte postupovalo podľa ustanovení zákona  najmä § 7 – dopravné licencie, § 35 ods. 1 písm. c) – pokuty, § 39 – náležitosti návrhu, §§ 40 a 41 – konanie a náležitosti dopravnej licencie a pod. ako aj § 18 vyhlášky ministerstva č. 311/1996 Z. z., ktorou sa vykonáva zákon a ktorým sa stanovuje podrobný postup na začatie konania o udelenie, zmenu a zrušenie dopravnej licencie - § 39 a 40 zákona. 

Súčasťou žiadosti o vydanie dopravnej licencie sú: výpis z obchodného registra, živnostenský list, koncesná listina/povolenie podľa § 21 zákona, osvedčenie o odbornej spôsobilosti štatutárnych zástupcov, resp. zodpovedné osoby, výpis z registra trestov štatutárnych zástupcov, súvaha, resp. výkaz o majetku a záväzkoch, výkaz o počte motorových vozidiel, zmluva s partnerom, príslušný cestovný poriadok, mapka trasy, prepravný poriadok, cenník cestovného (§ 39 zákona). Na celé konanie sa vzťahuje zákon o správnom konaní. Po posúdení žiadosti sa táto zasiela na posúdenie na príslušné úrady cez ktoré linka prechádza. Na základe stanovísk týchto príslušných úradov a na základe posúdenia žiadosti zo strany ministerstva sa rozhodnutím podľa zákona o správnom konaní dopravná licencia na vykonávanie pravidelnej verejnej medzinárodnej autobusovej dopravy po území SR udelí, resp. neudelí. Každá krajina cez ktorú linka prechádza, vydáva samostatnú dopravnú licenciu.

Kontrolou dodržiavania príslušných ustanovení zákona sa zistilo:

Napríklad:

-	za kontrolované obdobie bolo ministerstvom udelených 181 dopravných licencií vnútroštátnym dopravcom, kontrole bola podrobená dokumentácia týkajúca sa návrhov na udelenie dopravnej licencie - 8 vnútroštátnych dopravcom, na 26 liniek pravidelnej medzinárodnej autobusovej dopravy, ku ktorým kontrolovaný subjekt v kontrolovanom období vydal 149 ks dopravných licencií (r. 2002 – 75 ks, 2003 – 27 ks, do 30. 4. 2004 – 47 ks);

-	v dokumentácii (4 prípady) chýbali  prepravné poriadky, neboli priložené návrhy (2 prípady) na začatie konania, čo však nemalo priamy vplyv pri rozhodovacej činnosti pre udelenie licencie;

-	v kontrolovanej vzorke 149 dopravných licencií sa vykázalo 10 zmien dopravných licencií z titulu zmeny trasy linky, doplnenia zastávky, resp. zmeny hraničného prechodu v súlade s príslušným ustanovením zákona, resp. vyhlášky;

-	z predloženej dokumentácie vyplynulo, že nedošlo k odobratiu dopravnej licencie, preto nebolo potrebné postupovať podľa § 18 ods. 5 vyhlášky;

-	vydané skontrolované dopravné licencie v zásade spĺňali predpísané náležitosti v zmysle § 47 zákona o správnom konaní ako aj § 41 zákona. V troch skontrolovaných vydaných licenciách nie je uvedený deň začatia autobusovej linky;

-	evidencia dopravných licencií je spracovaná prehľadne na PC s potrebným rozsahom informácií, ako sú: číslo linky, linka, dopravca, číslo licencie, platnosť licencie, dátum vydania, krajina, druh linky.  V evidencii nie sú osobitne vyznačené dopravné licencie vydávané z titulu zmeny v pravidelnej autobusovej doprave a nezistili sa nedostatky v jej vedení.

•	Kontrola vydávania povolení na nepravidelnú autobusovú dopravu

Medzinárodnú nepravidelnú autobusovú dopravu je dopravca oprávnený vykonávať len na základe povolenia na vykonávanie medzinárodnej nepravidelnej autobusovej dopravy v zmysle  § 21 zákona a prepravného povolenia, ktoré je vstupným povolením na územie cudzieho štátu v zmysle § 23 zákona.

Povolenie  podľa § 21 zákona udeľujú KÚDaPK v zmysle § 29 ods. 1, písm. a) zákona na základe žiadostí § 41a) zákona na 5 rokov po splnení všeobecných podmienok a podmienok odbornej a finančnej spoľahlivosti. Ministerstvo ako kontrolovaný subjekt do procesu povoľovania nevstupuje.

Pri prepravných povoleniach, ktoré sa využívajú v medzinárodnej nepravidelnej autobusovej doprave ide o jednorázové prepravné povolenie, ktoré ministerstvo podľa § 23 ods. 2 zákona odovzdáva dopravcom spravidla v spolupráci so záujmovým združením vnútroštátnych dopravcov. Ministerstvo môže odovzdávaním jednorázových prepravných povolení poveriť Krajský úrad dopravy. 

Kontrolou tejto oblasti sa zistilo:

Napríklad:

-	kontrolovaný subjekt nevydal nadväzne na zákon, resp. vyhlášku osobitný interný predpis týkajúci sa odovzdávania prepravných povolení na vykonávanie nepravidelnej medzinárodnej autobusovej dopravy (§ 23 ods. 11 zákona) z dôvodu,  že tieto prepravné povolenia neboli nedostatkové, nebolo ich potrebné rozdeľovať komisiou z úrovne ministerstva a podrobnosti o odovzdávaní prepravných povolení uvedené v zásadách a vykonávacej vyhláške boli postačujúce;

-	ministerstvo v zmysle § 23 ods. 2 zákona nevyužilo v kontrolovanom období možnosť poveriť - preniesť výkon štátnej správy na KÚDaPK odovzdávaním jednorázových prepravných povolení na nepravidelnú medzinárodnú autobusovú dopravu. Z toho dôvodu KÚDaPK nevydali žiadne jednorázové prepravné povolenie;

-	v rozpore s citovaným ustanovením § 23 zákona ministerstvo poverilo odovzdávaním (rozdeľovaním, vydávaním, kontrolou využívania a pod.) jednorázových prepravných povolení združenie;

-	ministerstvo eviduje počty dohodnutých a odovzdaných jednorázových prepravných povolení na vykonávanie nepravidelnej medzinárodnej autobusovej dopravy, ktoré zisťuje na základe predkladaných hlásení od združenia. Podľa predložených podkladov kontrolovaného subjektu boli dohodnuté a odovzdané nasledovné počty jednorázových prepravných povolení na vykonávanie nepravidelnej medzinárodnej autobusovej dopravy v kontrolovanom období: r. 2002 – 6930 ks, r. 2003 – 7360 ks a r. 2004 – 5100 ks. Správnosť uvedených počtov jednorázových prepravných povolení nebolo možné metódami kontroly vyhodnotiť, vzhľadom na to, že z predložených hlásení združenia nebolo možné identifikovať, ktoré počty sa týkajú nepravidelnej medzinárodnej autobusovej dopravy a ktoré medzinárodnej  cestnej nákladnej dopravy;

-	ministerstvo nevydáva povolenia na podnikanie v nepravidelnej medzinárodnej autobusovej dopravy. Túto činnosť zabezpečujú KÚDaPK (predtým KÚ, odb. dopravy), ktorí zabezpečujú evidenciu týchto povolení; počty vydaných a udelených povolení v zmysle § 21 zákona ministerstvo nemá k dispozícii;

-	žiadosti o povolenie podnikať v medzinárodnej nepravidelnej autobusovej doprave predkladal dopravca na príslušný KÚDaPK, ktorý v správnom konaní posudzuje a vyhodnocuje náležitosti žiadosti a doložené doklady preukazujúce hlavne splnenie podmienok zákona a vydá, resp. nevydá rozhodnutie o povolení podnikať v cestnej doprave.

•	Kontrola prideľovania povolení spoločenstva na medzinárodnú prepravu cestujúcich autobusmi, ktorá je podnikaním – nepravidelná doprava

Na vykonávanie medzinárodnej osobnej dopravy  autokarom  alebo autobusom dopravca spĺňajúci kritériá čl. 3 ods. 1 nariadenia rady (EHS) č. 684/92 v znení nariadenia rady (ES)  č. 11/98 (ďalej nariadenie č. 684/92) musí vlastniť licenciu spoločenstva (čl. 3a. nariadenia  č. 684/92) na medzinárodnú prepravu cestujúcich autobusmi, ktorá je podnikaním (ďalej licencia).

Dopravca predkladá ministerstvu žiadosť na predpísanom tlačive. K žiadosti priloží overenú kópiu rozhodnutia KÚDaPK (predtým KÚ – odbor dopravy) o povolení na vykonávanie medzinárodnej nepravidelnej autobusovej dopravy. KÚDaPK v rozhodnutí uvedie počet vozidiel, na ktoré žiadateľ spĺňa podmienky podľa §§ 2, 3 a 3a) zákona a taktiež splnenie podmienok k § 41a zákona. Ministerstvo na základe žiadosti a doloženého rozhodnutia KÚCaPK udelí (vydá) licenciu spoločenstva na taký počet kópií licencie, na ktorý spĺňa stanovené podmienky. Overené kópie licencie musia byť vo vozidle a na požiadanie preukázané kontrolným orgánom.

Kontrolou uplatňovania ustanovení článkov nariadenia č. 684/92 sa zistilo:

Napríklad:

-	podľa  evidencie vydaných licencií vedených príslušným útvarom  od vstupu SR do EÚ do 31. 3. 2005 bolo vydaných 645 licencií spoločenstva a k tomu 1795 overených kópií licencií spoločenstva. Licencie boli vydané na základe rozhodnutí KÚDaPK, ktorými bolo udelené povolenie na vykonávanie medzinárodnej nepravidelnej autobusovej dopravy;

-	licencie vydané ministerstvom (modrá farba) spĺňajú podstatné náležitosti čl. 3a nariadenia č. 684/92, najmä sú jednotné pre celú EÚ a zodpovedajú vzoru podľa prílohy Nariadenia č. 684/92, sú vystavené na meno žiadateľa (dopravcu), vydané na dobu max. 5 rokov, a vydané v súlade so všeobecnými ustanoveniami pre licencie a pod.;

-	evidencia o vydaných licenciách je vedená a spracovaná na PC, pričom obsahuje požadované údaje ako napr. číslo licencie, počet overených kópií, držiteľa licencie, adresu, dobu platnosti licencie, kedy bolo vydané rozhodnutie KÚDaPK a pod.;

-	z celkového počtu vydaných 645 licencií bolo skontrolovaných po obsahovej (povinné doklady) aj formálnej stránke (údaje žiadosti o udelenie licencie spoločenstva podľa čl. 3a nariadenia č. 684/92) cca 300 spisov (dokumentácie). Spisy po obsahovej a aj formálnej stránke obsahovali potrebné doklady oprávňujúce  vydanie licencie spoločenstva (licencie);

-	z hľadiska predložených žiadostí o udelenie licencie 190 žiadostí malo formálne administratívne nedostatky (neúplné, nepresné údaje, neuvedené vôbec a pod.). Išlo najmä o štatutárne orgány, zodpovedného zástupcu. mesto, ulica, počet overených kópií a pod.;

-	v 38 žiadostiach chýbali údaje resp. údaje boli neúplné voči overeným kópiám Rozhodnutí  KÚDaPK (číslo rozhodnutia, doba platnosti, dátum a miesto udelenia, ktorý úrad rozhodnutie vydal a pod.);

-	vydávanie a odnímanie licencií spoločenstva podľa nariadenia č. 684/92 bolo v pôsobnosti sekcie cestnej dopravy, od 15. 2. 2005 v sekcii regulácie odvetví dopravy. V zmysle čl. 3a nariadenia č. 684/92 ministerstvo vydáva licencie spoločenstva (bod 1. čl. 3a) na základe rozhodnutí KÚDaPK, ktoré vydávajú podľa zákona o správnom konaní (súčasť spisovej dokumentácie). Z predložených spisov sa zistilo, že rozhodnutia KÚDaPK obsahujú náležitosti – výrok, odôvodnenie, poučenie o odvolaní (bod 5. čl. 3a). Kontrolovaný subjekt v oznámení o udelení licencie tiež uvádza poučenie, na základe akých porušení je možné licenciu spoločenstva odobrať;

-	ministerstvo od 1. 5. 2004 neodmietlo žiadnu žiadosť o vydanie licencie spoločenstva (bod 7. čl. 3a). V dôsledku toho neriešilo odvolanie proti rozhodnutiu o nepridelení licencie spoločenstva (bod 8. čl. 3a nariadenia č. 684/92).

•	Kontrola vydávania dopravných licencií na pravidelnú autobusovú dopravu 

Ministerstvo  od 01. 05. 2004 do 31. 03. 2005 vydalo podľa nariadenia č. 684/92 celkom 15 dopravných licencií na pravidelnú autobusovú dopravu, ktoré boli aj predmetom kontroly. Ministerstvo vydáva dopravné licencie formou rozhodnutia podľa zákona o správnom konaní. Dopravná licencia sa vydáva na  celú trasu linky a obsahuje aj ďalšie podmienky  napr. vylúčenie vnútroštátnej dopravy, zákaz používať diaľničné  odpočívadlá a parkoviská ako zastávky.

Dopravca o vydanie dopravnej licencie na vykonávanie pravidelnej verejnej medzinárodnej autobusovej dopravy požiada ministerstvo na predpísanom tlačive, príloha III. nariadenia ES č. 2121/98. Súčasťou žiadosti sú podklady, ktoré v zmysle čl. 7 tohto Nariadenia obsahujú: časový plán, sadzby cestovného, kópiu licencie spoločenstva na medzinárodnú prepravu cestujúcich autokarmi a autobusmi podľa čl. 3a nariadenia č. 684/92, mapu s vyznačením trasy a zastávok, jazdný plán, ktorý umožňuje overenie zhody s legislatívou spoločenstva, týkajúceho sa doby jazdy a odpočinku vodičov. Po posúdení ministerstvo celú žiadosť zasiela na príslušné úrady štátov, cez ktoré linka prechádza.

Kontrolou obsahu dokumentácie týkajúcej sa vydávania dopravných licencií sa zistilo:

Napríklad:

-	dopravné licencie na medzinárodnú pravidelnú dopravu autobusmi udeľuje ministerstvo rozhodnutím podľa zákona o správnom konaní;

-	dopravné licencie boli vydané v súlade s čl. 5 ods. 2 nariadenia č. 684/92 na dobu nepresahujúcu  päť rokov. V rozhodnutí sú uvedené podmienky, za akých je možné licenciu v prevádzke autobusovej linky používať (čl. 5 ods. 3 Nariadenia č. 684/92). Ďalej rozhodnutia obsahujú odôvodnenie na základe akých podkladov a dokladov bolo rozhodnuté tak, ako je to uvedené vo výrokovej časti rozhodnutia (čl. 7 ods. 4 Nariadenia č. 684/92). V závere rozhodnutie obsahuje poučenie o odvolaní. Vzhľadom na to, že ide ÚOŠS, je formou odvolania rozklad v zmysle § 16 ods. 1 zákona o správnom konaní;

-	z kontrolovaných dopravných licencií ministerstvo 14 vydalo v stanovenom termíne do 4 mesiacov od predloženia žiadosti dopravcom. Jediným rozhodnutím vydaným po termíne bolo rozhodnutie na linku Košice – Rzeszow, a to v dôsledku oneskoreného predloženia súhlasu Ministerstva infraštruktúry Poľska; 

-	ministerstvo v kontrolovanom období neodmietlo vydanie dopravnej licencie na prevádzkovanie pravidelnej verejnej medzinárodnej autobusovej dopravy, keďže všetky žiadosti z obsahového a aj formálneho hľadiska splnili náležitosti na jej udelenie;

-	predložená spisová dokumentácia preukázala, že zo strany ministerstva nebolo potrebné využiť ustanovenia čl. 7 body 6, 7, 8 a 9 nariadenia č. 684/92 a riešiť problematiku vydávania dopravných licencií prostredníctvom Európskej komisie;

-	ministerstvo neuplatnilo v kontrolovanom období odobratie licencie, resp. dopravnej licencie z dôvodu neplnenia podmienok čl. 3a nariadenia č. 684/92, poskytnutia nepravdivých informácií alebo priestupkov pri výkone dopravných služieb podľa čl. 16 nariadenia č. 684/92. Taktiež ministerstvo neobdržalo od kompetentných úradov členských krajín EÚ oznámenie o porušovaní predpisov v zmysle bodu 4 čl. 16 nariadenia č. 684/92.  Slovenskí dopravcovia sa opakovane nedopustili vážnych porušení bezpečnostných predpisov na  ceste v rámci členských štátov EÚ, a preto nebolo potrebné prijímať zo strany ministerstva príslušné opatrenia;

-	podľa bodu 10 (str. 3) nariadenia č. 684/92 ministerstvo musí prijať potrebné opatrenia na implementáciu tohto nariadenia, najmä vzhľadom na účinné, primerané tresty s odraďujúcim účinkom. Preukázalo sa, že takéto opatrenia neboli doposiaľ prijaté. Preto je potrebné upresniť príslušné ustanovenia zákona a tieto harmonizovať s právom EÚ. Ide najmä o § 7 ods. 8 – odňatie dopravnej licencie, § 21 ods. 5 – zánik povolenia, § 33 ods. 2 – odňatie dopravnej licencie resp. § 35 – pokuty. V tejto súvislosti v zmysle uznesenia vlády SR č. 24/2005 je zaradená do Plánu legislatívnych úloh vlády na mesiac september 2005  úloha, týkajúca sa harmonizácie zákona s právom EÚ. 

II. c/ Funkčnosť systému vnútornej a vonkajšej kontroly a vybavovanie sťažností súvisiacich s predmetom kontroly

	V zmysle zákona NR SR č. 10/1996 Z. z. o kontrole v štátnej správe v znení neskorších predpisov je ministerstvo povinné vytvoriť v rámci svojej pôsobnosti funkčný systém vnútornej kontroly. Podľa § 7 ods. 2 vnútorná kontrola v štátnej službe predstavuje systém kontrolujúci plnenie úloh orgánov štátnej správy a jej funkčnosti na všetkých stupňoch riadenia. Tvorí ho o. i. kontrolná činnosť odborných a kontrolných útvarov. Orgány kontroly v rámci vnútornej kontroly kontrolujú najmä plnenie úloh štátnej správy, vybavovanie sťažností, dodržiavanie všeobecne záväzných právnych predpisov, resp. plnenie opatrení.

	V tejto súvislosti sa zistilo:

	Napríklad:

-	za kontrolované obdobie vykonalo ministerstvo jednu kontrolu udeľovania povolení (§ 21 zákona) na podnikanie v medzinárodnej nepravidelnej autobusovej doprave, medzinárodnej nákladnej cestnej doprave v KÚDaPK v Nitre. Z kontroly bol spracovaný záznam, keď nebolo zistené porušenie čl. 3a ods. 6 nariadenia č. 684/92), resp. § 21 zákona;

Ministerstvo malo tiež vykonávať v zmysle § 28 ods. 1 písm. f/ a k/ zákona štátny odborný dozor (vonkajšia kontrola) na medzinárodných autobusových linkách so zameraním na dodržiavanie ustanovení zákona. Z predložených podkladov a z vyhodnotenia kontrolnej činnosti príslušného odborného útvaru  sa zistilo:

Napríklad:

-	ministerstvo v jednom prípade (v r. 2003) využilo ustanovenie § 35 ods. 1 zákona a uložilo dopravcovi pokutu vo výške 100 000 Sk za nedostatky zistené na medzinárodnej autobusovej linke, ktoré sa týkali vykonávania vnútroštátnej prepravy – kabotáž, meškania spoja, resp. vydania nesprávneho cestovného lístka. Ku dňu ukončenia kontroly prípad nie je ešte uzatvorený, keďže  vo veci koná Najvyšší súd SR.;

-	v roku 2004 boli vykonané 2 kontroly v medzinárodnej autobusovej doprave (SAD Michalovce, Prešov), bez zistených nedostatkov;

Ďalej sa zistilo, že odbor kontroly a sťažností ministerstva za kontrolované obdobie nevykonal žiadnu vnútornú kontrolu zameranú na prideľovanie prepravných povolení, resp. dopravných licencií podľa  zákona č. 10/1996 Z. z. o kontrole v štátnej správe v znení neskorších predpisov.

Podľa čl. 5 dohody o spolupráci medzi ministerstvom a Združením ČESMAD Slovakia, uzatvorenej 30. 11. 1999, kontrolovaný subjekt mal minimálne raz za štvrťrok vykonávať, o . i. kontrolu podávania žiadostí dopravcov a plnenia kritérií pre odovzdávanie zahraničných povolení a pod. Kontrolnému orgánu však bola za sledované obdobie predložená Správa o výsledku následnej finančnej kontroly č. 2981-150/2003  so zameraním na odvádzanie správnych poplatkov vyberaných od dopravcov  ČESMADom Slovakia za obdobie roku 2001 a 2002. Kontrolu vykonal príslušný odborný útvar, ministerstva za účasti prizvaného zamestnanca odboru kontroly a sťažností ministerstva. Kontrolou sa zistil nesúlad medzi vybranými správnymi poplatkami a počtom prevzatých prepravných povolení, ako aj to, že ČESMAD Slovakia rozdeľoval aj trvalé prepravné povolenia (Maďarsko, SRN) bez poverenia ministerstvom. Kontrole však neboli predložené opatrenia na nápravu nedostatkov zistených vyššie uvedenou finančnou kontrolou, pretože tieto kontrolovaný subjekt neprijal. 

Kontrole prideľovania prepravných povolení pre vnútroštátnych dopravcov, ako aj dopravných licencií v medzinárodnej autobusovej doprave – dodržiavanie ustanovení všeobecne záväzných právnych predpisov a interných predpisov bola zo strany kontrolovaného subjektu – jeho odborných a kontrolných orgánov venovaná minimálna pozornosť a funkčnosť systému kontroly v danej oblasti bola nedostatočná.

V sledovanom období ministerstvo zaevidovalo celkom 5 sťažností, resp. podnetov týkajúcich sa kontrolovanej problematiky – menovite netransparentného prideľovania prepravných povolení ministerstvom, tak aj ČESMADom Slovakia. Z toho bola 1 sťažnosť anonymná, jedno šetrenie Prezídia policajného zboru – Úradu boja proti korupcii v Košiciach a jeden podnet na šetrenie dopravcov regiónu Spiš. Dve neanonymné sťažnosti z roku 2002 boli vybavené ako neopodstatnené. 

*	*	*

	Z výsledkov kontroly plnenia úloh z uznesení vlády SR splatných v I. štvrťroku 2005 a kontroly dodržiavania zákona č. 168/1996 Z. z. o cestnej doprave v znení neskorších predpisov súvisiacich a interných predpisov pri prideľovaní prepravných povolení pre cestných dopravcov a dopravných licencií v medzinárodnej autobusovej doprave vyplýva, že:

	-   zo 449 termínovaných úloh splatných v kontrolovanom období, sa 4 úlohy nesplnili (0,9 %). Podiel netermínovaných úloh predstavuje 74,4 %  všetkých úloh. Do návrhov uznesení vlády viac netermínovaných úloh ako termínovaných úloh predložili najmä minister pôdohospodárstva a minister zdravotníctva,

-	dodržiavanie zákonných podmienok upravujúcich výkon štátnej správy v oblasti prepravných povolení a dopravných licencií bolo na kontrolovanom subjekte zabezpečované na základe zákona o cestnej doprave, vykonávacích vyhlášok k nemu, predpismi EÚ, ako aj Dohody vrátane „Zásad odovzdávania prepravných povolení na vykonávanie medzinárodnej cestnej dopravy vnútroštátnych dopravcov“,

-	pri odovzdávaní prepravných povolení ministerstvo poverilo na základe vzájomnej Dohody z 30.11.1999 výkonom tejto štátnej správy Združenie Česmad  Slovakia, ktoré nadväzne vyberalo aj správne poplatky, čo však  nemá oporu v príslušných všeobecne záväzných právnych predpisoch, ani v internom predpise ministerstva,

-	nedostatkom Zásad je ich spracovanie v tretej osobe, t.j. nie je určený nositeľ úlohy,  neúplne, resp. nedostatočne definujú napr. obsah zápisu – zdôvodnenie prideľovania prepravných povolení, kritériá, ako aj ďalšie činnosti súvisiace s prideľovaním prepravných povolení vrátane činnosti komisie, jej postupu. Nejednoznačná formulácia Zásad sa premietla do ich neadresnej právnej záväznosti  pre zainteresované strany, a je preto potrebné ich zrušiť aj vzhľadom na platnosť vyhlášky MDPT SR č. 109/2003 Z. z. s účinnosťou od 1.4.2003, ktorou sa upravujú podrobnosti odovzdávania prepravných povolení dopravcom,

-	v súlade s príslušnými právnymi normami EÚ, podľa ktorých sa od 01.05.2004 predmetný výkon štátnej správy realizuje, je potrebné harmonizovať aj zákon o cestnej doprave v znení neskorších predpisov. Pred vstupom SR do EÚ jej pripravenosť potvrdila hodnotiaca komisia EK o cestnej doprave,

-	kontrole prideľovania prepravných povolení pre vnútroštátnych dopravcov, ako aj dopravných licencií v medzinárodnej autobusovej doprave – dodržiavanie ustanovení všeobecne záväzných právnych predpisov a interných predpisov bola zo strany kontrolovaného subjektu – jeho príslušných útvarov venovaná minimálna pozornosť a funkčnosť systému kontroly je v danej oblasti nedostatočná.

	Protokol, z ktorého vychádza správa bol prerokovaný v súlade so zákonom NR SR        č. 10/1996 Z. z. o kontrole v štátnej správe v znení neskorších predpisov so zodpovednými zamestnancami kontrolovaného subjektu a bolo im uložené prijať opatrenia na odstránenie zistených nedostatkov vrátane uplatnenia právnej zodpovednosti voči zamestnancom zodpovedajúcim za tieto nedostatky. Z úrovne vlády sa navrhujú prijať úlohy na riešenie vzniknutých nedostatkov tak, ako sú obsiahnuté v návrhu uznesenia.